**Tukholman pommi-isku 2010** oli Ruotsissa 11. joulukuuta 2010 tapahtunut pommi-isku, jossa kuoli iskun toteuttaja ja haavoittui kaksi sivullista. Isku tapahtui vähän jälkeen kello viiden paikallista aikaa. Ruotsin turvallisuuspoliisi Säpon mukaan kyse oli terroristi-iskusta.

Tapahtumien kulku
-----------------

Pommi-iskut Tukholman kartalla. Ensimmäinen isku kartan luoteiskulmassa ja toinen kaakkoiskulmassa.
Säpo ja ruotsalainen uutistoimisto TT saivat kymmenen minuuttia ennen iskua sähköpostiviestejä, joihin oli liitetty arabian- ja ruotsinkielisiä äänitiedostoja.
Noin viisi minuuttia tämän jälkeen, kello 16:49 paikallista aikaa, Olof Palmes gatan ja Drottninggatanin risteyksessä räjähti Audi 80 Avant -auto.
Autossa oli lisäksi nestekaasusäiliöitä, jotka aiheuttivat lisäräjähdyksiä.
Auton räjähdyksessä haavoittui lievästi kaksi henkilöä. Noin viisi minuuttia auton räjähdyksen jälkeen iskun toteuttaja räjäytti itsensä saaden samalla surmansa. Iskun toteuttaja oli varustautunut kuudella putkipommilla, joista kuitenkin vain yksi räjähti onnistuneesti.
Hänellä oli myös mukanaan reppu täynnä nauloja ja mahdollisesti räjähdysainetta.

Paikalla oli lauantaina viideltä iltapäivällä tuhansia ihmisiä tekemässä jouluostoksia.
Seuraavana päivänä 12. joulukuuta Säpo vahvisti kyseessä olleen terroristi-isku.

Tekijä
------

Iskun tekijä oli Ruotsissa asunut Taimur Abdulwahab al-Abdaly. Hän oli syntynyt Bagdadissa Irakissa ja muuttanut vanhempiensa mukana Ruotsiin vuonna 1992. Hän opiskeli Britanniassa Bedfordshiren yliopistossa Lutonissa vuodesta 2001 lähtien fysioterapiaa.
Hän oli naimisissa ja hänellä oli kolme- ja yksivuotiaat lapset. Hänen vaimonsa ja lapsensa asuvat Britanniassa. Hänellä oli myös profiili Muslima-deittisivustolla, jossa hän ilmoitti etsivänsä toista vaimoa.

Tekijä oli kouluttautunut Jemenissä. Lähettämänsä viestin mukaan hän ei mennyt Lähi-itään työhön tai ansaitsemaan rahaa, vaan jihadin vuoksi. Hän asui ilmeisesti Britanniassa vielä kaksi viikkoa ennen itsemurhaiskuaan, mutta hänen autonsa, iskussa räjäytetty Audi oli rekisteröity Tranåsissa Jönköpingissa.

Ilmeisesti iskun tekijän internetin jihadistisivulle kirjoittaman testamentin mukaan hän toteutti Irakin al-Qaidan vuonna 2007 Lars Vilksin toiminnan aiheuttaman uhkauksen.
Jemeniläinen Shumukh al-Islam-sivusto julkaisi Abdulwahab al-Abdalyn nimen ja kuvan, ja ilmoitti hänen tehneen "marttyyriysoperaation" Tukholmassa.

Lähteet
-------

1. 1 2  Hanson, Matilda E.: Man sprängde sig själv i Stockholm *SvD*.  11. joulukuuta 2010. Viitattu 13.12.2010. (ruotsiksi)
2. ↑  Kauhanen, Anna-Liina: Pommimies räjäytti itsensä Tukholman keskustassa *HS.fi*.  11. joulukuuta 2010.  Arkistoitu 14.12.2010. Viitattu 13.12.2010.
3. ↑  Bergfeldt, Carina; Nises, Erik; Stenquist, Victor: Självmordsattentat i Stockholm: Sprängde sig själv med rörbomber bredvid Drottninggatan *Aftonbladet*.  11. joulukuuta 2010. Viitattu 13.12.2010. (ruotsiksi)
4. ↑  Kauhanen, Anna-Liina; Välimaa, Mikko: Ruotsin Säpo: Tukholman räjähdykset olivat terroririkos *HS.fi*.  12. joulukuuta 2010.  Arkistoitu 13.12.2010. Viitattu 13.12.2010.
5. 1 2 3 4 5  Paige, Jonathan: Stockholm suicide bomber: Taimour Abdulwahab al-Abdaly profile *Guardian*.  12. joulukuuta 2010. Viitattu 13.12.2010. (englanniksi)
6. ↑  Sweden suicide bomber: Taimur Abdulwahab al-Abdaly was living in Britain *The Telegraph*.  12. joulukuuta 2010. Viitattu 13.12.2010. (englanniksi)
7. ↑  Sweden bomber fulfilled al-Qaeda threat: will *The Local*.  13. joulukuuta 2010. Viitattu 13.12.2010. (englanniksi)
8. ↑  Islamist site identifies Stockholm bomber *The Local*.  12. joulukuuta 2010. Viitattu 13.12.2010. (englanniksi)

Aiheesta muualla
----------------

* Kuvia tai muita tiedostoja aiheesta **Tukholman pommi-isku 2010** Wikimedia Commonsissa